b'\n_START_ARTICLE_\nScott Adams\n_START_PARAGRAPH_\nScott Adams (s. 8. kes\xc3\xa4kuuta 1957 Windham, New York) on yhdysvaltalainen sarjakuvapiirt\xc3\xa4j\xc3\xa4 ja kirjailija. Erityisesti Adams tunnetaan Dilbert-sarjakuvan luojana._NEWLINE_Adams on suorittanut alemman korkeakoulututkinnon taloustieteiss\xc3\xa4 Hartwick Collegessa vuonna 1979 ja MBA-tutkinnon Kalifornian yliopiston Haas School of Businessissa. Vuosina 1979\xe2\x80\x931986 Adams ty\xc3\xb6skenteli l\xc3\xa4heisesti tietoliikenne-insin\xc3\xb6\xc3\xb6rien kanssa Crocker National Bankissa ja vuosina 1986\xe2\x80\x931995 Pacific Bell -puhelinyhti\xc3\xb6ss\xc3\xa4. Adams k\xc3\xa4ytt\xc3\xa4\xc3\xa4 n\xc3\xa4it\xc3\xa4 kokemuksia laatiessaan Dilbert-sarjakuvaa._NEWLINE_Adams on k\xc3\xa4rsinyt kahdenlaisesta dystoniasta. Jo vuonna 1992 ensimm\xc3\xa4isen kerran oireilleen kirjoittajankrampin vuoksi h\xc3\xa4n siirtyi vuonna 2005 piirt\xc3\xa4m\xc3\xa4\xc3\xa4n piirustuslaudan avulla. Alkuvuodesta 2005 Adams menetti normaalin puhekykyns\xc3\xa4 spasmodisen dysfonian puhjettua. Kes\xc3\xa4ll\xc3\xa4 2008 h\xc3\xa4net leikattiin Los Angelesissa vaivan korjaamiseksi.'